OPPIMISPÄIVÄKIRJAOHJEET
Oppimispäiväkirja kirjoitetaan pohtien omia oppimiskokeiluja parin kanssa sekä havainnointeja muiden opiskelijoiden opetuksista koulussa. (opetusta Lyseon lukiossa ei tarvitse ottaa mukaan pohdintoihin)   

Päiväkirjan pituus noin 4-6 sivua tiivistä pohdintaa, jonka lisäksi laita liitteeksi tarkat opetusajat/paikat sekä omista opetuksistasi että havainnoinneistasi.

Pohdi opettajuuttasi/opetuksiasi esimerkiksi alla olevista näkökulmista (valitse ainakin eniten ajatuksia heränneet asiat, kaikilta toivoisin pohdintaa omien oppimistavoitteiden toteutumisesta):

1. Mitkä olivat vahvuuksiasi opetuksissasi (millä osa-alueella tahansa)?

2. Millaisena koit ilmapiirin opetustunnillasi? Miten vuorovaikutus sujui sinun ja ryhmän sekä yksittäisten oppilaiden kanssa? Pystyitkö huomioimaan yksittäisiä oppilaita, ja jos pystyit, miten? Oliko ryhmän kanssa jotakin erityisiä haasteita? Toimisitko seuraavalla kerralla jossakin asiassa toisin?

3. Mitkä ovat erityisesti kehittämistä vaativat osa-alueet opetuksessasi? Toteutuivatko kurssin alussa asettamasi oppimistavoitteet? Jos eivät, miksi eivät mielestäsi toteutuneet?

4. Toimivatko käyttämäsi työtavat (=opetusmenetelmät) tunneillasi? Pohdi, mikä ei mahdollisesti toiminut ja miksi? Mikä taas toimi mielestäsi hyvin ja miksi?

5. Koetko, että liikevalinnat ja liikekehittelyt (esim. liikkeen hitaasti tekeminen, osiin purkaminen jne.) olivat ryhmälle sopivia? Miksi mielestäsi ne eivät olleet tai olivat? Entä musiikkivalinnat tai musiikin käyttö, miten se mielestäsi toimi? (tempo, musiikkivalinnat, äänen voimakkuus, kuinka paljon musiikkia tunnilla käytit jne.)

6. Yllättikö sinut jotkin asiat tanssinopetuksessa/opetuksen valmistelussa? Mitkä asiat?

7. Miten koit opettajana oman kehollisuutesi opetustyössä? (Miltä sinusta tuntui oma jaksaminen fyysisesti/psyykkisesti? Miltä tuntui opetus, jossa oma keho on keskeisessä asemassa?) Entä miten kehollisuus ilmeni opetuksessasi silloin, kun tavoitteena oli esim. kehotietoisuus? (miten huomioit tunteet, aistimukset, mielikuvien ym. käytön opetuksessasi, jotta kehollisuus olisi kokonaisvaltaista mielen ja kehon yhteyteen pyrkivää).

8. Muita mieleen jääneitä asioita?

Voit kirjoittaa vapaamuotoisesti palautetta Koulu ja Tanssi-kurssista, mikä mielestäsi toimi hyvin, kehitysehdotuksia ym.
Lämmin kiitos ja onnea tuleviin haasteisiin!  

